गीत महिलाओं की प्रेरणा शक्ति हैं, वे गीतों में हंसती हैं, गीतों में रोती हैं, गीतों में ढाढस पाती हैं, ढाढस देती हैं। वे गीतों के संसार में रमती रहती हैं। गीत की गति के साथ हंसिया भी चलता रहता है। पनघट से भरी गगरी गीतों से और रसीली हो जाती है। घट्टी की धुन में रूक-रूक कर एकाकी गीत नीरव को निरंतर रागिनी से भरता रहता है। गीत प्रीत के, गीत विरह के, गीत उलाहने के, गीत प्रतीक्षा के, गीत किस-किस के नहीं?4 लोकगीतों पर अपनी परिभाषा में डॉ. श्रीधर मिश्र कहते है - ‘अनुभूतियों के ज्वार में मानव का मन भंवर की भांति चक्कर काटता है, ऐसी स्थिति में हृदय के कोने से कोयल की भांति प्रेरणा उपजती है। शब्द मुखरित होते हैं, लय लिपट जाती है और गीत कंठ से निःसृत होने लगते हैं।’